31986R1797
L 157/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1797/86 НА СЪВЕТА
от 9 юни 1986 година
относно премахване на определени пощенски такси за митническо представяне
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 235 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че Решение 79/8/ЕИО на представителите на правителствата на държавите-членки на Европейската икономическа общност, на заседание на Съвета от 18 декември 1978 г. за премахването на определени пощенски налози за митническо представяне (4) преустанови налагането на такси за митническо представяне по отношение пратки на стоки от държава-членка, ползващи се при внос от освобождаване от данъци върху оборота и акцизи;
като има предвид, че властите на някои държави-членки последователно продължават да налагат такива такси по отношение на други пратки на стоки от Общността, изпратени от друга държава-членка;
като има предвид, че е желателно да се укрепи вътрешният пазар на Общността чрез намаляване, а където е възможно, и премахване на формалностите и налозите, които се прилагат при търговия със стоки от Общността между държави-членки; като има предвид, че окончателното премахване на пощенски такси за митническо представяне при търговия в Общността би представлявало съществен принос за постигането на тази цел, тъй като ще има видим и незабавен ефект върху тази търговия в полза на гражданите на Европа;
като има предвид, че Договорът не предвижда нужните правомощия за тази цел, освен тези в член 235,
ПРИЕ НАСТОЯЩИЯ РЕГЛАМЕНТ:
Член 1
Не се налагат пощенски такси за представяне на митниците на пратки на стоки от държава-членка, които удовлетворяват условията, постановени в членове 9 и 10 от Договора.
Член 2
Чрез дерогация от член 1 разпоредбите в сила в Испания и Португалия по отношение на пощенски такси за митническо представяне при търговия с трети страни могат да се прилагат при същите условия за търговия, извършена в Общността за времето, през което тази търговия се обмитява.
Член 3
Настоящият регламент влиза в сила на 1 януари 1988 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 9 юни 1986 година.